Flimkien ma’ din l-istrateġija, il-Kummissjoni tressaq proposta għal rakkomandazzjoni tal-Kunsill dwar il-kura fit-tul, li tistieden lill-Istati Membri biex jieħdu azzjoni biex jindirizzaw l-isfidi komuni tal-kura fit-tul. B’mod partikolari, il-proposta għal rakkomandazzjoni: - tħeġġeġ lill-Istati Membri jsaħħu l-protezzjoni soċjali għall-kura fit-tul u jtejbu l-adegwatezza, id-disponibbiltà u l-aċċessibbiltà tas-servizzi tal-kura fit-tul; - tressaq sett ta’ prinċipji tal-kwalità u gwida dwar l-assigurazzjoni tal-kwalità, filwaqt li tibni fuq il-ħidma preċedenti tal-Kumitat tal-Protezzjoni Soċjali f’dan il-qasam; - titlob azzjoni biex jittejbu l-kundizzjonijiet tax-xogħol u l-opportunitajiet ta’ titjib tal-ħiliet u ta’ taħriġ mill-ġdid fis-settur tal-kura, filwaqt li tenfasizza l-kontribut sinifikanti li sar minn indokraturi informali u l-ħtieġa tagħhom għal appoġġ; - tistabbilixxi diversi prinċipji ta’ governanza tajba tal-politika u ta’ finanzjament sostenibbli.

Huwa meħtieġ approċċ strateġiku u integrat għall-kura. L-approċċi li huma ċċentrati fuq il-persuna u li jwasslu għal għajxien indipendenti spiss ikunu neqsin, aggravati minn integrazzjoni insuffiċjenti bejn il-kura fit-tul u l-kura tas-saħħa, jew bejn il-kura informali, il-kura fid-djar, il-kura fil-komunità u l-kura residenzjali. L-enfasi fuq il-persuna tinvolvi l-offerta ta’ għażla ta’ servizzi f’konformità mal-ħtiġijiet tal-persuni u t-titjib tat-tranżizzjoni mill-kura istituzzjonali għall-kura fid-djar u s-servizzi bbażati fil-komunità. Is-servizzi tal-kura fit-tul li huma integrati b’mod tajjeb mal-kura tas-saħħa u li jipprovdu soluzzjonijiet tajbin ta’ kura, inkluż għall-persuni fil-kura palljativa, itejbu l-kwalità tal-ħajja u l-eżiti tas-saħħa u jistgħu jrawmu l-kosteffettività filwaqt li jgħinu biex jitnaqqas il-piż fuq l-isptarijiet u fuq faċilitajiet oħra tal-kura tas-saħħa. Assistenza esperta mmirata tista’ tgħin lill-Istati Membri jfasslu u jintroduċu approċċi ta’ kura integrata li jkunu ta’ benefiċċju kemm għas-sistemi tal-kura fit-tul kif ukoll għal dawk tal-kura tas-saħħa.

It-tranżizzjoni diġitali toffri wkoll diversi opportunitajiet. Għalkemm it-teknoloġija ma tistax u ma għandhiex tissostitwixxi l-interazzjoni umana, li tinsab fil-qalba tax-xogħol tal-kura, soluzzjonijiet diġitali innovattivi bħat-teknoloġija tal-informazzjoni u tal-komunikazzjoni, it-teknoloġija assistiva, it-telekura, it-telesaħħa, l-intelliġenza artifiċjali u r-robotika jistgħu jtejbu l-aċċess għal servizzi tal-kura affordabbli ta’ kwalità għolja u jgħinu l-għajxien indipendenti. Dawn għandhom ukoll il-potenzjal li jtejbu l-produttività tax-xogħol fis-settur billi jieħdu f’idejhom ċerti kompiti laborjużi jew ta’ periklu li jitwettqu minn indokraturi, itejbu l-ġestjoni tal-każijiet u s-sikurezza u s-saħħa okkupazzjonali fuq ix-xogħol, jgħinu fil-monitoraġġ mill-bogħod ta’ dawk li jirċievu l-kura u jiffaċilitaw it-taħriġ u r-reklutaġġ tal-ħaddiema fil-qasam tal-kura. L-investimenti f’dawn it-teknoloġiji jeħtieġ li jkunu akkumpanjati minn investiment ukoll fil-ħiliet diġitali, it-tneħħija tal-ostakli għall-aċċessibbiltà għall-persuni b’diżabbiltà, u t-titjib tal-konnettività f’żoni rurali u remoti.

Il-Kummissjoni tappoġġa firxa wiesgħa ta’ riċerka u innovazzjoni dwar għodod diġitali għal għajxien attiv u san u dwar kura integrata u ċċentrata fuq il-persuna. Il-politiki Ewropej jippromwovu t-trasformazzjoni diġitali inkluża d-diġitalizzazzjoni tas-servizzi pubbliċi permezz tad-Deċennju Diġitali Ewropew u s-servizzi pubbliċi diġitali li huma inklużivi u aċċessibbli għall-persuni b’diżabbiltà. Il-proposta biex jiġi stabbilit Spazju Ewropew tad-Data dwar is-Saħħa għandha l-għan li tagħti s-setgħa lill-individwi biex jikkondividu d-data dwar is-saħħa tagħhom mal-fornituri tal-kura tal-għażla tagħhom għal twassil aħjar tal-kura tas-saħħa. Għalkemm jeżistu diversi prattiki ta’ suċċess u l-innovazzjoni f’dan is-settur qed tikber b’mod kostanti, iż-żieda fl-użu ta’ teknoloġija innovattiva u ta’ soluzzjonijiet diġitali għall-kura teħtieġ l-istabbiliment ta’ qafas abilitanti biex jgħin fit-trasferiment ta’ prattika tajba.

Ir-riformi ta’ politika jistgħu jiġu appoġġati wkoll b’kooperazzjoni internazzjonali. Il-pandemija tal-COVID-19 u l-isfidi demografiċi poġġew il-kura fit-tul fuq quddiem nett fl-aġenda politika globali. L-għarfien espert disponibbli fuq livell internazzjonali jista’ jsaħħaħ l-iżvilupp tal-politika bbażata fuq l-evidenza wkoll fil-livell tal-UE. Il-“Global Call to Action for a human-centred recovery from the COVID-19 crisis that is inclusive, sustainable and resilient” tal-Organizzazzjoni Internazzjonali tax-Xogħol (ILO) tal-2021 enfasizzat l-opportunitajiet sinifikanti għal xogħol deċenti fl-ekonomija tal-kura. Din enfasizzat il-ħtieġa li jsir investiment fis-settur tal-kura, li tiġi indirizzata l-kwistjoni ta’ nuqqas ta’ riżorsi u li jittejbu l-kundizzjonijiet tax-xogħol. Il-ħidma tal-ILO fuq il-protezzjoni soċjali u l-kundizzjonijiet tax-xogħol għall-ħaddiema fil-qasam tal-kura, inklużi l-ħaddiema domestiċi u l-indokraturi residenti, tipprovdi bażi analitika tajba tal-isfidi fis-settur madwar id-dinja u tal-istandards internazzjonali rilevanti. Il-kura integrata u l-kura fit-tul huma wkoll fil-qalba tal-azzjonijiet imnedija mill-Organizzazzjoni Dinjija tas-Saħħa (WHO) fil-qafas tad-Deċennju tat-Tixjiħ b’Saħħtu tan-Nazzjonijiet Uniti. Il-koordinazzjoni mill-qrib bejn l-Istati Membri tista’ tgħin biex jiżdied l-impatt ta’ dawn l-inizjattivi u biex l-UE tieħu rwol aktar prominenti fl-indirizzar tal-isfidi demografiċi globali. Il-ħidma analitika mill-Organizzazzjoni għall-Kooperazzjoni u l-Iżvilupp Ekonomiċi (OECD), appoġġata mill-Kummissjoni, fir-rigward tal-kejl tal-effettività tal-protezzjoni soċjali, tista’ tgħin ukoll biex tiggwida t-tfassil ta’ politika b’saħħitha fiż-żieda tal-protezzjoni soċjali għall-kura fit-tul.

Il-Kummissjoni se: - toffri appoġġ tekniku dirett mill-Istrument ta’ Appoġġ Tekniku lill-Istati Membri fil-qafas ta’ proġett ewlieni ġdid “Lejn kura integrata ċċentrata fuq il-persuna”. Tali appoġġ għandu l-għan li jiffaċilita r-riformi f’konformità mal-proposta għal Rakkomandazzjoni tal-Kunsill dwar l-aċċess għall-kura fit-tul ta’ kwalità għolja affordabbli. L-inizjattiva ewlenija se tgħin lill-Istati Membri, wara talba, biex ifasslu u jimplimentaw riformi mmirati lejn it-tisħiħ tal-koordinazzjoni bejn is-saħħa, il-kura soċjali u l-kura fit-tul u l-integrazzjoni tal-livelli differenti tal-għoti tal-kura, billi tpoġġi lill-persuna fiċ-ċentru tas-servizzi biex tiżgura aċċess aħjar u kwalità aħjar tal-kura f’kull stadju tal-ħajja; - tiffinanzja, fil-kuntest tas-sħubija li jmiss ta’ Orizzont Ewropa “It-Trasformazzjoni tas-sistemi tas-saħħa u tal-kura”, ċentru ta’ għarfien għal teknoloġiji innovattivi u/jew soluzzjonijiet diġitali fl-għoti tal-kura tas-saħħa u tal-kura. Iċ-ċentru se jappoġġa l-valutazzjoni u t-trasferibbiltà ta’ prattiki tajbin u se jaġixxi bħala forum ta’ bini tal-komunità u ta’ skambju. Jikkomplementa dan, se jkun hemm disponibbli, fil-qafas tal-programmi Orizzont Ewropa u Ewropa Diġitali, finanzjament għar-riċerka u l-innovazzjoni għall-kura ċċentrata fuq il-persuna u għall-adozzjoni ta’ soluzzjonijiet diġitali; - ġiet stabbilita sħubija strateġika mad-WHO biex tipprovdi appoġġ speċifiku għall-pajjiż għat-tfassil u għall-implimentazzjoni ta’ miżuri ta’ politika għall-kura fit-tul ta’ kwalità għolja, inkluż permezz ta’ servizzi tal-kura integrata. Dawn se jiġu kkomplementati b’repożitorju b’aċċess miftuħ tal-għarfien u appoġġ għall-iskambji interdixxiplinarji tal-partijiet ikkonċernati. Il-Kummissjoni tistieden: - lill-Istati Membri, lis-sħab soċjali u lis-soċjetà ċivili biex jisfruttaw il-potenzjal u jintegraw is-soluzzjonijiet diġitali meta jiġu biex ifasslu, jimplimentaw u jimmonitorjaw il-politiki u l-finanzjament relatat għall-kura.

3. Is-settur tal-kura isir aktar reżiljenti u bbilanċjat bejn il-ġeneri

3.1. It-titjib tal-kundizzjonijiet tax-xogħol fis-settur tal-kura

Is-settur tal-kura għandu potenzjal kbir li joħloq aktar impjiegi, xprunat b’mod partikolari mit-tixjiħ tal-popolazzjoni. Sal-2050 ikollhom jiżdiedu aktar minn 1,6 miljun ħaddiem fil-qasam tal-kura fit-tul biex tinżamm kopertura tal-kura fit-tul fl-istess livell. Sabiex iwieġeb għad-domanda dejjem akbar għall-kura, is-settur jeħtieġ mhux biss li jżomm il-persunal iżda wkoll li jattira aktar ħaddiema bil-ħiliet ix-xierqa.

Graff 3: L-għadd ta’ ħaddiema (ekwivalenti għal full-time) fil-qasam tal-kura fit-tul għal kull 100 persuna ta’ 65 sena +, 2019

Sors: Stħarriġ dwar il-Forza tax-Xogħol tal-UE, 2019, f’: Barslund, M., et al., 2021.

Madankollu, in-nuqqas ta’ ħaddiema fl-UE qed isir dejjem aktar prominenti, anke waqt l-irkupru tas-suq tax-xogħol ta’ wara l-pandemija. Dawn jirriflettu sfidi strutturali bħat-tixjiħ, it-tranżizzjoni doppja dwar id-diġitalizzazzjoni u l-ġlieda kontra l-kriżi klimatika, kundizzjonijiet tax-xogħol ħżiena f’xi setturi u okkupazzjonijiet, u nuqqasijiet ta’ ħiliet. Is-settur tal-kura huwa partikolarment affettwat minn nuqqasijiet ta’ ħaddiema minħabba kundizzjonijiet tax-xogħol ta’ spiss diffiċli u pagi baxxi.

Peress li s-settur tal-kura huwa wieħed mill-aktar setturi segregati skont il-ġeneru, li jattira forza tax-xogħol aktar diversa, b’mod partikolari r-reklutaġġ ta’ aktar irġiel, jista’ jgħin biex titnaqqas is-segregazzjoni fis-suq tax-xogħol u jiġu miġġielda l-isterjotipi tal-ġeneru fil-livelli kollha tal-kura. Filwaqt li l-potenzjal tal-ħolqien tal-impjiegi huwa ogħla f’żoni rurali, fejn il-popolazzjonijiet huma bħala medja akbar fl-età, in-nuqqasijet ta’ ħaddiema huma wkoll aktar evidenti hemmhekk, peress li l-popolazzjoni fl-età tax-xogħol hija aktar imnaqqsa u n-nisa, b’mod partikolari, għandhom it-tendenza li jitilqu.